Promoziun da la lavur voluntara
Benevol Grischun intermediescha voluntariAs ad instituziuns ed organisaziuns

Da Hans Huonder, ANR

L'entschatta fanadur è vegnì en funcziun a Cuira il post d'intermediaziun Benevol Grischun, inizià da la Crusch cotschna dal Grischun. La finamira primara da quel è d'intermediar voluntariAs ad instituziuns ed organisaziuns dal pli different gener. Tenor la manadra Gabriela Schmid han surtut instituziuns socialas fatg diever enfin uss da la intermediaziun. Quest atun ha Benevol Grischun – il post d'intermediaziun per lavur voluntara – arranschà ina retscha da referats en differents lieus dal chantun Grischun. Cun quels han las iniziantas ed ils iniziants vulì propagar lur purschida nova. Cun occasiun dad in da quels referats ha la manadra dal post, Gabriela Schmid, punctuà: «En la lavur voluntara duain il dar ed il prender tegnair la ballantscha. Dar per enritgir noss conturn e per s'engaschar a favur dad ina buna chaussa. Prender per uschia dar a la vita in nov senn ed ina cuntentientscha persunala enten retschaiver renconuschientscha ed engraziament.»

Crusch cotschna sco inizianta
Radund 20 chantuns en Svizra disponan dapi onns dad in post d'intermediaziun per lavur voluntara. En il chantun Grischun è ina tala idea vegnida discussiunada gia avant plirs onns. En ina circulara da la Crusch cotschna a bleras organisaziuns ed instituziuns dal sectur dal nonprofit è sa mussà ch'in tal servetsch è giavischà. Sin fundament da quels resuns ha la Crusch cotschna fatg las preparativas necessarias per la fundaziun dal post. L'entschatta fanadur 2005 ha il post – numnà Benevol Grischun – pudì vegnir avert. Ils motivs che la Crusch cotschna è s'engaschada per quest servetsch èn evidents. «La Crusch cotschna lavura gia cun fitg blers voluntaris ed è qua tras conscienta da la necessitad da quels», di Gabriela Schmid. Ch'in tal post vegn stgaffì en il chantun Grischun cun retard ha per la manadra differents motivs: «En las citads grondas è l'anonimitad bler pli gronda che tar nus, la glieud dovra in tal servetsch per vegnir infurmada. En pitschens vitgs muntagnards è la prontadad da sa gidar cun las organisaziuns, ma er cun ils vischins, pli gronda.» Ils onns 2005 e 2006 vegn Benevol Grischun finanzià sco project entras la Crusch cotschna dal Grischun. Uschè lunsch che l'interess per la cussegliaziun è avant maun èsi er previs da stgaffir posts regiunals a lunga vista. Il mument vegn lavurà per l'entir chantun dal post da Cuira anor.

Interess è grond
«Dapi l'avertura da noss post avain nus gì bleras dumondas d'engaschament voluntar, surtut dad instituziuns socialas», di Gabriela Schmid. Uschè en s'annunziadas chasas da vegls e scolinas che na pon betg ademplir tut ils servetschs causa il squitsch da spargn: «Tar las chasas da vegls sa tracti per exempel d'incaricas da manar ils attempads tar il medi u far spassegiadas cun quels.» S'annunziadas èn dentant era ludotecas, organisaziuns per la protecziun da l'ambient ed instituziuns caritativas. L'intermediaziun da voluntaris è ina part dal servetsch da Benevol Grischun. In'autra pertutga la tschertga activa da persunas ch'èn prontas da surprender funcziuns e servetschs senza pajament. Per quest motiv ha il post er organisà quest atun differents referats: «Nus avain sapientivamain vulì orientar er en las differentas regiuns da noss chantun. Las persunas ch'èn sa participadas han demussà grond interess. Igl è natiralmain adina grev da cuntanscher tut ils interessents e da porscher ina saira ch'è adattada per tuts.» Il servetsch da Benevol na duai betg esser ina concurrenza per la fiera da lavur: «Nus lain natiralmain er intermediar voluntaris che disponan dad ina cumpetenza professiunala.» Gabriela Schmid agiunta in exempel: «Tar nus è ina dunna pensiunada s'annunziada. Damai ch'ella na dovra betg pli in'entrada è ella sa purschida da prestar lavur nunpajada. Ella ha savì vegnir intermediada ad in'organisaziun caritativa.»